דניס פנקראטוב

**דניס ולדימירוביץ' פנקראטוב** (ברוסית:** Дени́с Влади́мирович Панкра́тов**; נולד ב-4 ביולי 1974) הוא שחיין עבר רוסי, אלוף אולימפי, אלוף עולם ושיאן עולם במשחים ל-100 ול-200 מטר פרפר.

התפרסם בגלל שחייתו המיוחדת, צלילה של 25 מטר בבריכה הראשונה ואחר כך צלילה נוספת של 15 מטר בבריכה השנייה. הוא התאמן יחד עם יבגני סאדוביי אלוף אולימפי ושיאן עולם גם כן.

## ביוגרפיה
פנקראטוב נולד בוולגוגרד, ברית המועצות. כבר בגיל 16 בשנת 1990 ואחר כך גם בשנת 1991 זכה באליפות אירופה בשחייה לנוער במשחי הפרפר.

התחרות הבינלאומית הראשונה שלו כבוגר הייתה באולימפיאדת ברצלונה (1992) שם סיים פנקראטוב במקום השישי ב-200 מטר פרפר בתוצאה של 1:58.98 דקות. המנצח היה השחיין האמריקאי מלווין סטיוארט שקבע שיא אולימפי חדש 1:56.26 דקות.

שנה מאוחר יותר בשנת 1993 באליפות אירופה בשחייה שנערכה בשפילד, בריטניה זכה פנקראטוב במדליית הזהב הבינלאומית הראשונה שלו, ב-200 מטר פרפר בתוצאה של 1:56.25 דקות, לפני השחיין הצרפתי פרנק אספוזיטו (1:58.88 דקות). הוא זכה במדליית כסף במשחה ל-100 מטר פרפר בתוצאה של 53.43 שניות, שתי מאיות השנייה לאט מהמנצח הפולני ראפאל סצ'וקאלה 53.41 שניות. בנוסף, הוא זכה במדליית זהב במשחה שליחים 4x100 מטר מעורב בתוצאה של 3:38.90 דקות לפני הונגריה (3:40.97 דקות) ובריטניה (3:41.66 דקות).

באליפות העולם בשחייה שנערכה ברומא, איטליה בשנת 1994 הוא הוכיח את עליונותו כשזכה במדליית זהב ב-200 מטר פרפר בתוצאה של 1:56.54 דקות לפני השחיין מניו זילנד דניון לואדר (1:57.99 דקות). ב-100 מטר פרפר הוא זכה במדליית ארד בתוצאה של 53.68 שניות אחרי המנצח ראפאל סצ'וקלה (53.51 שניות) והשוודי לארס פרולאנדר (53.65 שניות). בנוסף הוא זכה בשתי מדליות כסף במשחי שליחים ב-4x100 מטר מעורב בתוצאה של 3:38.28 דקות אחרי האמריקאים (3:37.74 דקות) ולפני ההונגרים (3:39.47 דקות) וכן ב-4x200 מטר חופשי בתוצאה של 7:18.13 דקות אחרי המנצחים השוודים (7:17.74 דקות) ולפני גרמניה (7:19.10 דקות).

### שיא עולם
בתחרות בצרפת, ביוני 1995 קבע לראשונה פנקראטוב שיא עולם חדש ב-200 מטר פרפר בתוצאה של 1:55.22 דקות, שיפור לשיאו של מלווין סטיוארט (1:55.69 דקות). אחר כך באליפות אירופה בשחייה שנערכה בווינה, אוסטריה באוגוסט 1995, במשחה ל-100 מטר פרפר קבע פנקראטוב שיא עולם חדש וזכה במדליית זהב בתוצאה של 52.32 שניות. הוא ניפץ את שיאו של פאבלו מוראלס שהחזיק מעמד 9 שנים ועמד על 52.84 שניות. היה זה שיפור משמעותי לשיא הקודם. באותה תחרות הוא זכה בעוד שתי מדליות זהב אחת ב-200 מטר פרפר בתוצאה של 1:56.34 דקות והשנייה ב-4x100 מטר מעורב בתוצאה של 3:38.11 דקות.

### אולימפיאדת השיא
באולימפיאדת אטלנטה (1996) זכה פנקראטוב בשני משחי הפרפר והוכיח שהוא הפרפריסט המוביל בעולם. ב-100 מטר פרפר הוא זכה במדליית זהב בשיא עולם חדש בתוצאה של 52.27 שניות כששחה יותר מ-25 מטר צלילה. בעקבות סגנון זה הוחלט לשנות את החוקה בנושא והצלילה הוגבלה ל-15 מטר בלבד. שני היה סקוט מילר האוסטרלי (52.53 שניות) ושלישי ולדיסלב קוליקוב הרוסי (53.13 שניות). מדליית הזהב השנייה הייתה במשחה ל-200 מטר פרפר בתוצאה של 1:56.51 דקות לפני השחיין האמריקאי תום מלצ'או (1:57.44 דקות) והשחיין האוסטרלי סקוט גודמן (1:57.48 דקות). בנוסף הוא זכה במדליית כסף במשחה שליחים 4x100 מטר מעורב בתוצאה של 3:37.55 דקות, זמנו היה 51.55 שניות ב"זינוק שליחים" הזמן המהיר ביותר שמישהו שחה. המנצחים מארצות הברית קבעו שיא עולם חדש בתוצאה של 3:34.84 דקות ובמקום השלישי האוסטרלים (3:39.56 דקות).

שנה מאוחר יותר בשנת 1997 הוא השתתף באליפות אירופה בשחייה שנערכה בסביליה, ספרד ללא הצלחה כשסיים רק במקום השישי ב-100 מטר פרפר בתוצאה של 54.00 שניות. המנצח היה לארס פרולאנדר (52.85 שניות).

הוא חזר לשחות באולימפיאדת סידני (2000) אך ללא הצלחה. הוא לא הצליח להגן על תוארו וסיים במקום השביעי ב-200 מטר פרפר בתוצאה של 1:57.97 דקות. במקום הראשון היה שיאן העולם החדש תום מלצ'או שקבע שיא אולימפי חדש 1:55.35 דקות. בשלב המוקדמות הוא שחה זמן של 1:57.24 דקות.

הוא פרש סופית משחייה תחרותית בשנת 2002.

## תארים והישגים
*בסך הכל קבע פנקראטוב 7 שיאי עולם, שלושה מהם בבריכות ארוכות.
*פנקראטוב זכה בתואר שחיין השנה בעולם ב-1995 וב-1996.
*בשנת 2004 זכה פנקראטוב להכלל בהיכל התהילה הבינלאומי של השחייה.
*שיאו העולמי של פנקראטוב ב-100 מטר פרפר נשבר על ידי מייקל קלים מאוסטרליה בשנת 1997.
*שיאו העולמי של פנקראטוב ב-200 מטר פרפר החזיק מעמד 5 שנים ונשבר על ידי טום מלצ'ו בשנת 2000.

## ראו גם

* התפתחות שיא העולם במשחה ל-50 מטר פרפר
* התפתחות שיא העולם במשחה ל-100 מטר פרפר
* התפתחות שיא העולם במשחה ל-200 מטר פרפר

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:שחיינים רוסים
קטגוריה:אלופים אולימפיים: שחיינים
קטגוריה:אלופי עולם בשחייה
קטגוריה:שחייני פרפר
קטגוריה:אלופים אולימפיים מרוסיה
קטגוריה:שחיינים באולימפיאדת ברצלונה (1992)
קטגוריה:שחיינים באולימפיאדת אטלנטה (1996)
קטגוריה:שחיינים באולימפיאדת סידני (2000)
קטגוריה:שיאני עולם רוסים: שחייה
קטגוריה:רוסים שנולדו ב-1974